
A marokkóiak és a kolumbiaiak integrációja Spanyolországban

A tanulmány célja az integrációs folyamatok megértése Spanyolországban, amely a jelenkori Európa számára is aktuális és kiemelkedő jelentőségű kérdéskörhöz tartozik. Globalizált világunkban a migráció egy kiküszöbölhetetlen jelenségnek tűnik, kérdéses, hogy meg lehet-e állítani, illetve, hogy megállítása egyáltalán cél-e.
A meghatározó migrációs elméletek bemutatása és a kapcsolódó fogalmi és történeti keretek tisztázása után bemutatom, hogy Spanyolországban milyen tényezők indokolhatják az eltéréseket két kisebbségi társadalom integrációjának mértékében és sikerességében. A két vizsgált kisebbségi csoportot a marokkói és a kolumbiai bevándorlók alkotják, mivel e két országból érkeznek a legtöbben Spanyolországba az európai unión belüli mozgások kivételével. Kvalitatív és kvantitatív megközelítést egyaránt alkalmazva vizsgálom meg, hogy van-e különbség a két csoport között, és amennyiben van, feltárom annak lehetséges okait. A tanulmány bemutatja, hogy az eltérő vallás, kultúra és nyelv következményeképpen a marokkóiak beilleszkedése alapvetően nagyobb kihívásokkal járhat. A felsorolt tényezők mellett elemzem a befogadó állam által folytatott integrációs politika szerepét is.
Annak érdekében, hogy az együttélés konfliktusmentes és előnyös lehessen mindegyik fél számára, fontos szem előtt tartani az integráció ösztönzését. A dolgozat végső célja hozzájárulni az integráció folyamatát meghatározó faktorok alaposabb megértéséhez, ami elősegítheti a hatékonyabb megközelítések alkalmazását a probléma kapcsán.



